Джордж V
Джордж V (; * 3 юни 1865, Марлборо хаус, Лондон; † 20 януари 1936, Сандрингам Хаус, Норфолк), роден принц Джордж Фредерик Ърнест Албърт Сакс-Кобург-Гота, е британски монарх, втори син на Едуард VII и Александра Датска.

Престолонаследник 
Втори поред син на принц Едуард, когато е още принц на Уелс, Джордж дълго време остава в сянката на по-големия си брат Албърт и постъпва като офицер във Военноморския флот, където служи вярно на Короната. След преждевременната смърт на Албърт през 1892 г. е привикан в двора вече като като престолонаследник.

През 1893 г. се жени за Мери Тек, от която има четирима синове и една дъщеря.

Управление (1910 – 1936) 

Джордж V се възкачва на престола в момент на конституционна криза – спора за бюджета през 1910 г. Консерваторите от Камарата на лордовете са в конфликт с либерално-лейбъристкото мнозинство в Камарата на общините заради социалната политика на правителството. Съгласява се да открие достатъчно перски места за либералите и така да бъде неутрализиран отпорът на консерваторите, като се отказва от правото си да наложи вето върху закона за бюджета.

През 1914 г. избухва Първата световна война. Джордж V прави инспекции на армията, като при една от тях пада от коня си и чупи таза си. Тази болка го мъчи до края на живота му.

Под натиск на общественото мнение през 1917 Джордж V сменя името на управляващата династия от Сакс-Кобург-Гота на Уиндзор по името на кралската резиденция – замъка Уиндзор. Промяната се налага, защото Англия е във война с Германия и династията трябва да звучи като английска, а не немска.

Световната икономическа депресия от 1929 – 1931 г. дълбоко засяга Великобритания, карайки Джордж V да убеди ръководителите на трите политически партии – консерватори, либерали, лейбъристи да съставят коалиционно правителство. В края на 1920-те години Джордж V и неговата династия става една от малкото династии, които успяват да запазят положението си в страната си.

Отношенията между Обединеното кралство и останалата част от неговата империя търпят промени. През 1918 г. се създава независим парламент на Ирландия, а през 1920 г. островът е разделен на религиозен принцип – южната католическа част се отделя в независима република, а северната – Ълстър, в която преобладава протестантско население, остава под британска власт. Канада, Австралия, Нова Зеландия и ЮАР придобиват право на самоуправление. С акт в Уестминстър от 1931 г. се създава Общност на британските нации. Индия също получава известно самоуправление през 1935 г.

Джордж V, за разлика от баба си кралица Виктория и баща си, играе по-скромна роля в държавното управление.

Умира на 20 януари 1936 г., малко след сребърния юбилей на царуването си след серия от бронхитни атаки.

Деца 
Мери Тек и Джордж V имат децата:
 Едуард VIII (1894 – 1972), крал (1936)
 Джордж VI (1895 – 1952), крал (1936 – 1952)
 Мери (1897 – 1965), графиня Херууд
 Хенри (1900 – 1974), херцог Глостър
 Джордж (1902 – 1942), херцог на Кент
 Принц Джон (1905 – 1919)

Бележки 

Монарси на Обединеното кралство
Сакс-Кобург и Гота (династия)
Династия Уиндзор
Починали от евтаназия